โอ้รักสุดชีวิต

***โอ้รักสุดชีวิต*** (;  *กัล โห นา โห* ; ) มักจะย่อกันว่า ***KHNH*** เป็นภาพยนตร์โรแมนติกสุขนาฏกรรมดราม่าภาษาฮินดีของอินเดียปี ค.ศ. 2003 กำกับโดย นิขิล อาฑวาณี ซึ่งเป็นการกำกับครั้งแรกของเขา เขียนบทโดย กรัณ โชหัร และ นีรัญจัณ ไอยังการ และอำนวยการสร้างโดย ยัศ โชหัร ภายใต้บริษัท ดะร์มา โปรดักชั่นส์ ภาพยนตร์เรื่องนี้นำแสดงโดย ชาห์รุข ข่าน, แซฟ อลี ข่าน และ ปรีติ ซิณฏา ร่วมด้วย ชยา บัจจัน, สุษมา เสฐ, รีมา ลาคู, ลิเลฑ ทุเพ และเดลนาซ อิรานี ในบทบาทสมทบ เรื่องราวเกิดขึ้นในนครนิวยอร์ก เล่าถึงไนนา แคทเธอรีน กปูร (ปรีติ) ที่ค่อย ๆ ตกหลุมรักอมัน มาธุร (ชาห์รุข ข่าน) เพื่อนบ้านที่มาเยี่ยม แต่ความลับบางอย่างทำให้อมันไม่สามารถตอบสนองความรู้สึกของเขาได้ ทำให้เขาเลือกจับไนนาคู่กับโรหิต ปเฏล (แซฟ อลี ข่าน) เพื่อนสนิทของเธอ

ศันกะร์-เอห์สาน-ลอย ประพันธ์เพลงและดนตรีประกอบโดยเป็นการร่วมงานกับกรัณเป็นครั้งแรก โดยมีจาเวด อัขตัร เป็นผู้เขียนเนื้อเพลง อนิล เมหตา, มนีษ มัลโหตรา และศารมิษฐา รอย รับหน้าที่เป็นผู้กำกับฉากเพลง ผู้ออกแบบเครื่องแต่งกาย และผู้กำกับศิลป์ ตามลำดับ การถ่ายทำหลักเกิดขึ้นที่ โทรอนโต,  นครนิวยอร์ก และ มุมไบ ตั้งแต่เดือนมกราคมถึงตุลาคม ค.ศ. 2003 การถ่ายทำหยุดชะงักไปประมาณหกเดือนเนื่องจากอาการป่วยของชาห์รุข ข่าน เพลงประกอบภาพยนตร์ออกวางจำหน่ายเมื่อวันที่ 27 กันยายน ค.ศ. 2003 และได้รับการวิจารณ์ในเชิงบวก โดยเฉพาะเพลงไตเติ้ล "*อิสเดอะไทม์ทูดิสโก*" (It's The Time To Disco), "*กุฉ โต หุวา ไฮ*" (Kuch To Hua Hai) และ "*แพรตตี้วูแมน*" (Pretty Woman) ได้รับการตอบรับเป็นอย่างดี

*โอ้รักสุดชีวิต* ออกฉายเมื่อวันที่ 28 พฤศจิกายน ค.ศ. 2003 พร้อมสโลแกนโปรโมทว่า "*เรื่องราวแห่งช่วงชีวิต ... ในจังหวะหัวใจ*" (A Story of a Lifetime ... In a Heartbeat) ภาพยนตร์เรื่องนี้ได้รับการยกย่องจากนักวิจารณ์ที่ชื่นชมเรื่องราว บทภาพยนตร์ การกำกับ เพลงประกอบ ฉากเพลง และการแสดงของนักแสดง ภาพยนตร์เรื่องนี้ประสบความสำเร็จอย่างมากในเชิงพาณิชย์ ทำรายได้ 860.9 ล้านรูปี (18.8 ล้านดอลลาร์สหรัฐ) และเป็นภาพยนตร์ภาษาฮินดีที่ทำรายได้สูงสุดและภาพยนตร์อินเดียที่ทำรายได้สูงสุดของปีนั้น ภาพยนตร์เรื่องนี้กล่าวถึงประเด็นชาวอินเดียพลัดถิ่น การแต่งงานข้ามวรรณะ และรักร่วมเพศผ่านการบอกเป็นนัยและการเชื่อมโยงทางสังคมระหว่างเพศเดียวกัน ภาพยนตร์เรื่องนี้ได้รับรางวัลภาพยนตร์แห่งชาติ 2 รางวัล, รางวัลฟิล์มแฟร์ 8 รางวัล, รางวัลสถาบันภาพยนตร์อินเดียนานาชาติ 13 รางวัล, รางวัลสมาคมผู้ผลิตภาพยนตร์ 6 รางวัล, รางวัลสกรีนอวอร์ด 3 รางวัล และ รางวัลซีไซน์อวอร์ด 2 รางวัล ในปี ค.ศ. 2004

## เนื้อเรื่อง
ไนนา อาศัยอยู่กับเจนนี แม่ ลัจโจ คุณย่า ศิวะ น้องชายผู้พิการ และจิยา น้องสาวบุญธรรมในนครนิวยอร์ก พ่อของเธอจากไปเพราะฆ่าตัวตาย และคุณย่ามักจงเกลียดจงชังน้องสาวบุญธรรมว่าเป็นต้นเหตุที่ทำให้ลูกชายของเธอต้องจากไป นอกจากนี้ แม่ของเธอเป็นคริสตชนชาวปัญจาบีขณะที่คุณย่าของเธอนับถือศาสนาซิกข์ และมักมีปัญหาทะเลาะกันเสมอ คุณแม่ของเธอเลี้ยงชีพด้วยการเปิดร้านกับแจ๊ส เพื่อนบ้าน และมีปัญหาด้านการเงิน ไนนายังมีเพื่อนสนิทคนนึงชื่อโรหิต ซึ่งเป็นชาวคุชราต

การมาของอมัน หลานของปรีตัม เพื่อนบ้านอีกคนของไนนา ทำให้ทุกอย่างเปลี่ยนไป เขาทำให้ร้านกาแฟที่ใกล้จะเจ๊งของเจนนีกลายเป็นร้านอาหารอินเดียและกลับมาฟื้นฟูได้ ทั้งยังช่วยฟื้นฟูความสัมพันธ์ในบ้านของไนนาซึ่งมีปัญหากันเรื่องของจิยา โดยเปิดเผยว่าจิยานั่นเป็นน้องสาวต่างแม่ของไนนาเนื่องจากพ่อของเธอมีความสัมพันธ์นอกสมรสและแม่แท้ ๆ ของจิยาไม่ยอมรับเป็นลูก เจนนีจึงรับจิยามาเลี้ยง และตัวสามีของเธอรู้สึกผิดอย่างมากจนต้องฆ่าตัวตาย ความจริงดังกล่าวทำให้บ้านของไนนากลับมารักกันอีกครั้ง

อย่างไรก็ตาม ปัญหาหลักของอมันคือเขาตกหลุมรักไนนา ไนนาก็ตกหลุมรักอมัน แต่ด้วยปัญหาโรคหัวใจของเขาเองทำให้อมันต้องโกหกว่าเขาแต่งงานแล้วกับปริยาซึ่งความจริงเป็นเพื่อนเขาและเป็นหมอที่รักษาเขาอยู่ และพยายามทำให้ไนนาและโรหิตรักกันจนเกือบทำให้ไนนาเลิกคบ แต่ตอนหลังอมันได้เปิดเผยความรู้สึกของเขาต่อไนนาโดยอ้างว่าเป็นไดอารีที่จดไว้โดยโรหิตทำให้ไนนายังคบกับทั้งคู่ต่อไป

ท้ายที่สุดเมื่อโรหิตขอไนนาแต่งงาน จึงได้เริ่มจัดงานหมั้นก่อนและอาการป่วยของอมันก็รุนแรงขึ้นจนต้องเข้าโรงพยาบาล ต่อมาทั้งโรหิตและไนนารู้ความจริงว่าอมันพยายามให้ทั้งคู่ได้รักกัน ต่างถามว่าทำไมอมันจึงต้องเสียสละตัวเอง อมันให้คำตอบว่าตัวเขาอยู่ไม่นานและการให้ทั้งโรหิตและไนนาแต่งงานกันคือความปรารถนาสุดท้ายของเขา หลังงานแต่งของโรหิตและไนนาเสร็จสิ้น อาการป่วยของอมันก็รุนแรงขึ้นและใกล้ถึงวาระสุดท้าย เขากล่าวอำลาทุกคนจนกระทั่งให้คำมั่นสัญญาว่าชาตินี้เขายกไนนาให้กับโรหิต แต่ชาติหน้าเขาต้องได้เธอ

ยี่สิบปีต่อมา ไนนาได้เล่าเรื่องทั้งหมดให้จิยาได้ฟังว่าอมันได้มีอิทธิพลต่อชีวิตของพวกเขาอย่างไร จากนั้นไนนา จิยา โรหิต และ เรีย ลูกสาวของโรหิตและไนนา ทั้งหมดเดินกลับบ้านด้วยกันอย่างมีความสุข

## นักแสดง

## หมายเหตุ

## อ้างอิง

## แหล่งข้อมูลอื่น
* เว็บไซต์ทางการ
* 
* 
* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์รัก
หมวดหมู่:ภาพยนตร์อินเดียที่ออกฉายในปี พ.ศ. 2546
หมวดหมู่:ภาพยนตร์ที่ถ่ายทำในโทรอนโต
หมวดหมู่:ภาพยนตร์ที่ถ่ายทำในนครนิวยอร์ก